text: Ung mand død i trafikulykke i Kolding 
  06 august 2013 kl. 11.26
  En ung knallertkører blev tirsdag formiddag dræbt i en trafikulykke i Kolding.
  Den unge mand, som er født i 1991, kom kørende med høj fart på cykelstien ind mod byen på Haderslevvej i Kolding.
  Ved krydset Haderslevvej/Piledamsvej trækker han ud på vejbanen for at komme forbi en cyklist.
  - Under overhalingen rammer han sidespejlet på en parkeret bil og bliver slynget af knallerten. Han ender så i den modsatte vejbane, hvor han bliver ramt af en modkørende bil, fortæller vagthavende ved Sydøstjyllands Politi, Morten Vegger, til TV SYD.
  Ulykken skete omkring kl. 10.20. Den unge knallertkører blev forgæves søgt genoplivet, men 20 minutter senere blev han erklæret død.
  Vagthavende oplyser desuden, at bilisten er stærkt chokeret, men umiddelbart uden fysiske mén efter ulykken.
  